CYNRYCHIOLAETH Y BOBL, CYMRU Enwi a chychwyn 1 Enw'r Gorchymyn hwn yw Gorchymyn Cynulliad Cenedlaethol Cymru (Taliadau Swyddogion Canlyniadau) 2006 a daw i rym ar 8 Rhagfyr 2006. Dehongli 2 Yn y Gorchymyn hwn — ystyr “clerc pleidleisio” (“ poll clerk ”) yw person a benodir gan y swyddog canlyniadau etholaeth i helpu'r swyddog llywyddu i gynnal etholiad mewn gorsaf bleidleisio; ystyr “ y Cynulliad ” (“ the Assembly ”) yw Cynulliad Cenedlaethol Cymru; mae “etholaeth Cynulliad” (“ Assembly constituency ”) a “rhanbarth etholiadol Cynulliad” (“ Assembly electoral region ”) i'w dehongli yn unol ag adran 2(2) o Ddeddf Llywodraeth Cymru 1998 ac Atodlen 1 iddi; ystyr “etholiad cyffredin” (“ ordinary election ”) yw cynnal etholiad etholaeth ac etholiad rhanbarthol ar gyfer dychwelyd pob aelod Cynulliad; ystyr “etholiad Cynulliad” (“ Assembly election ”) yw etholiad etholaeth neu etholiad rhanbarthol; ystyr “etholiad etholaeth” (“ constituency election ”) yw etholiad i ddychwelyd aelod Cynulliad ar gyfer etholaeth Cynulliad; ystyr “etholiad rhanbarthol” (“ regional election ”) yw etholiad i ddychwelyd aelodau Cynulliad ar gyfer rhanbarth etholiadol Cynulliad; ystyr “ Gorchymyn 2003 ” (“ the 2003 Order ”) yw Gorchymyn Cynulliad Cenedlaethol Cymru (Cynrychiolaeth y Bobl) 2003; ystyr “swyddog canlyniadau etholaeth” (“ constituency returning officer ”) yw'r person sy'n swyddog canlyniadau ar gyfer etholiad etholaeth; ystyr “swyddog canlyniadau rhanbarthol” (“ regional returning officer ”) yw'r person sy'n swyddog canlyniadau ar gyfer etholiad rhanbarthol; ystyr “swyddog llywyddu” (“ presiding officer ”) yw'r person a benodir gan y swyddog canlyniadau etholaeth i oruchwylio gorsaf bleidleisio; ac mae unrhyw gyfeiriad at gofrestr etholwyr yn gyfeiriad at y gofrestr (neu'r cofrestrau) etholwyr a ddefnyddir mewn etholiad Cynulliad ac at y gofrestr (neu'r cofrestrau) fel y cawsant eu cyhoeddi am y tro cyntaf. Manyleb at ddibenion erthygl 21 o Orchymyn 2003 3 1 Yn ddarostyngedig i baragraff (2), at ddibenion erthygl 21(1)(a) o Orchymyn 2003, nodir drwy hyn y gwasanaethau neu'r treuliau canlynol ar gyfer etholiad Cynulliad neu mewn perthynas ag ef— a gwasanaethau o fath a ddisgrifir ym mharagraffau 1(1) a 2(1) o'r Atodlen; b treuliau o fath a ddisgrifir ym mharagraffau 3(1), 4(1), 5(1), 6(1) a 7(1) o'r Atodlen; ac c treuliau o fath a ddisgrifir ym mharagraffau 9 i 20 o'r Atodlen. 2 Pan gynhelir, mewn perthynas ag etholaeth Cynulliad, etholiad rhanbarthol nas ymleddir (p'un ai mewn etholiad cyffredin ai peidio) ni chaiff y fanyleb o dan baragraff (1) effaith mewn perthynas ag— a gwasanaethau o fath a ddisgrifir ym mharagraff 1(1) o'r Atodlen; a b treuliau o fath a ddisgrifir ym mharagraffau 3(1), 4(1), 5(1) a 7(1) o'r Atodlen; mewn perthynas â'r etholaeth Cynulliad honno yn yr etholiad rhanbarthol. 3 Mae paragraffau (4) i (6) o'r erthygl hon yn pennu'r uchafsymiau y gellir eu hadennill at ddibenion erthygl 21(2) o Orchymyn 2003 o ran y gwasanaethau a'r treuliau a bennir yn Rhannau I a II o'r Atodlen. 4 Yn ddarostyngedig i baragraff (5), mewn etholiad Cynulliad a ymleddir, pennir drwy hyn yr uchafsymiau y gellir eu hadennill ac a nodir yn yr Atodlen mewn perthynas â'r gwasanaethau a'r treuliau a bennir yn Rhannau I a II o'r Atodlen fel yr uchafsymiau y gellir eu hadennill mewn perthynas â'r gwasanaethau a'r treuliau hynny. 5 Ond pan geir mewn etholiad cyffredin mewn perthynas ag etholaeth Cynulliad bleidleisio ar gyfer etholiad etholaeth ac ar gyfer etholiad rhanbarthol bydd unrhyw uchafswm y gellir ei adennill ac a bennir yn y Gorchymyn hwn yn cael effaith mewn perthynas â'r ddau etholiad mewn perthynas â'r etholaeth Cynulliad honno pan fyddai fel arall (heblaw am y paragraff hwn) yn cael effaith mewn perthynas â phob etholiad o'r fath. 6 Pennir drwy hyn yr uchafsymiau y gellir eu hadennill mewn etholiad Cynulliad nas ymleddir, sef— a £475.00 ar gyfer swyddog canlyniadau etholaeth mewn etholiad etholaeth o ran y gwasanaethau a bennir yn Rhan I o'r Atodlen; b £95.00 ar gyfer swyddog canlyniadau rhanbarthol mewn etholiad rhanbarthol o ran y gwasanaethau a bennir yn Rhan I o'r Atodlen; c £1,173.00 ar gyfer swyddog canlyniadau etholaeth mewn etholiad etholaeth o ran y treuliau a bennir yn Rhan II o'r Atodlen; ac ch £235.00 ar gyfer swyddog canlyniadau rhanbarthol mewn etholiad rhanbarthol o ran y treuliau a bennir yn Rhan II o'r Atodlen. Dirymu 4 Dirymir drwy hyn Orchymyn Cynulliad Cenedlaethol Cymru (Taliadau Swyddogion Canlyniadau) 2002 a Gorchymyn Cynulliad Cenedlaethol Cymru (Taliadau Swyddogion Canlyniadau) (Diwygio) 2003 . Llofnodwyd ar ran Cynulliad Cenedlaethol Cymru o dan adran 66(1) o Ddeddf Llywodraeth Cymru 1998 Dafydd Elis-Thomas Llywydd y Cynulliad Cenedlaethol 6 Rhagfyr 2006